Hvad koster det at køre elbil om vinteren?

Kulde og elbiler er ikke den mest oplagte kombination. Når temperaturen falder, falder rækkevidden også – og det kan mærkes på strømregningen. Men hvor meget dyrere bliver det egentlig at køre elbil om vinteren, og hvad kan du selv gøre for at holde udgifterne nede?

Vi har gennemgået de nyeste beregninger fra Energi Fyn og omsat dem til et mere jordnært svar på et spørgsmål, mange potentielle elbilister stiller netop nu: Hvad koster vinterkørsel i praksis?

Kulde sluger strøm – sådan er det bare

Når frosten rammer, bruger elbilen markant mere energi. Batteriet er mindre effektivt, kabinen skal varmes op, og kolde veje giver højere modstand. Ifølge Energi Fyns beregninger falder den typiske rækkevidde fra omkring 500 kilometer om sommeren til cirka 350–400 kilometer i vinterkulde.

– Det er helt normalt, at vinterkulde påvirker både rækkevidde og energiforbrug. Det betyder ganske enkelt, at prisen pr. kørt kilometer bliver højere, forklarer Peter Resen, ekspert i e-mobilitet hos Energi Fyn.

I en mild dansk vinter med temperaturer omkring 5–8 grader er effekten mindre, men stadig mærkbar. Elbilen kører bare længere på samme kWh om sommeren – det kan man ikke komme udenom.

Så meget koster 100 kilometer i frostvejr

Forbruget ændrer sig tydeligt med årstiderne. En elbil, der det meste af året kører omkring 6 kilometer pr. kWh, vil i vinterkulde typisk falde til omkring 4 kilometer pr. kWh. Regnestykket bliver ekstra interessant, når man ser på prisen pr. kilometer:

Om sommeren koster 100 kilometer cirka 16–17 kroner, hvis elprisen er 1 krone pr. kWh.

Om vinteren stiger prisen til omkring 25 kroner for samme distance.

Med andre ord: Vinterkørsel kan næsten fordoble prisen pr. kilometer – især hvis du ikke tænker over, hvornår og hvordan du lader.

Hvad betyder det for din økonomi over et helt år?

Heldigvis er vinter kun en del af året. De fleste danskere kører omkring 16.000 kilometer årligt, og set over 12 måneder er det stadig muligt at holde elbilens driftsomkostninger nede. Hvis du udelukkende lader derhjemme til en gennemsnitlig elpris på 1 krone pr. kWh, lander regnestykket typisk på:

Cirka 251 kroner om måneden i gennemsnit over året

Omkring 362 kroner om måneden i vintermånederne

Lader du 90 procent hjemme og 10 procent på farten, stiger udgiften typisk med 55–85 kroner om måneden, afhængigt af hvor ofte du rammer lynladere med høje priser.

Årligt kørselsbehov | Sommer (6 km/kWh) | Vinter (4 km/kWh)
10.000 km | 168 kr./md. | 237 kr./md.
16.000 km | 251 kr./md. | 362 kr./md.
25.000 km | 376 kr./md. | 550 kr./md.

Priseksempel med 100 procent hjemmeladning.

– Opladning på farten er markant dyrere end hjemmeopladning. Derfor giver det rigtig god økonomi at lade smart derhjemme, hvor apps automatisk vælger de billigste timer, siger Peter Resen.

Årligt kørselsbehov | Sommer | Vinter
10.000 km | 203 kr./md. | 289 kr./md.
16.000 km | 307 kr./md. | 446 kr./md.
25.000 km | 463 kr./md. | 680 kr./md.

Priseksempel med 90 procent hjemmeladning og 10 procent lynladning til 3,5 kroner pr. kWh .

Sådan holder du vinterregningen nede

Selvom kulden ikke kan fjernes, kan regningen godt presses ned:

Lad primært derhjemme – og gerne automatisk i de billigste timer.

Forvarm bilen, mens den stadig er tilsluttet strøm.

Sørg for korrekt dæktryk.

Kør jævnt og undgå hårde accelerationer.

Brug sæde- og ratvarme i stedet for høj kabinevarme.

Undgå mange korte ture med kold bil.

Små vaner kan gøre en stor forskel, især i de kolde måneder. Vinterkørsel er dyrere i elbil – men stadig billigere end benzin og diesel for de fleste. Og med lidt planlægning kan forskellen holdes på et niveau, der ikke ødelægger elbilens ellers stærke økonomi.

Hvad koster det at køre elbil om vinteren?