Her er 8 tips til bedre vinterrækkevidde og ydeevne i din elbil

Når vinterkulden rammer Danmark, kan elbilister tydeligt mærke det på rækkevidden. Kulde påvirker batteriets kemi, og selv nyere elbiler mister som regel mellem 20 og 30 procent rækkevidde på de koldeste dage – alt efter batteritype. Heldigvis er der en række velafprøvede teknikker, som kan hjælpe dig med at få mere ud af batteriet og samtidig gøre vinterkørslen mere behagelig. Her gennemgår vi 8 praktiske råd, som alle elbilister kan få glæde af.

Parkér i garage eller læ, hvis du har mulighed for det

Det lyder måske banalt, men et par graders forskel kan have stor betydning for batteriets ydeevne. En garage – selv en uopvarmet en af slagsen – beskytter bilen mod vind og kulde og holder batteriet en smule varmere natten over. Det reducerer både standby-tabet og det energiforbrug, bilen ellers ville bruge næste morgen på at varme sig selv op. En carport er selvfølgelig ikke helt så god, men alene det at bilen står i læ kan være en fordel.

Bor du i lejlighed i en af de større byer kan en parkeringskælder eller en plads tæt på bygninger være et godt alternativ. Selv små temperaturforskelle er nok til, at batteriet holder på sin energi lidt længere.

Planlæg afgang og brug bilens forvarmning

De fleste elbiler giver mulighed for at planlægge afgangstidspunkt, så bilen automatisk forvarmer kabinen og batteriet, mens den stadig sidder i laderen. Det betyder, at du bruger strøm fra elnettet i stedet for fra batteriet – og det betaler sig især på kolde morgener.

Et varmt batteri yder betydeligt bedre, oplades hurtigere og giver bedre regenerativ bremsning. Planlagt afgang er derfor et af de mest effektive vintergreb overhovedet – men det kræver naturligvis, at du husker det. Hvis du kører på samme tid hver dag, kan du overveje blot at indstille bilen til afgang på det tidspunkt du plejer at køre. Hvis du så mod forventning holder en fridag vil det relativt begrænsede strømtab være mindre end det du ellers ville spilde på at køre afsted i en kold bil hver morgen. Plus, bilens kabine er også dejligt varm når du skal køre, og du bruger ikke strøm på at varme den op heller.

Forvarm batteriet før opladning

Hvis din elbil understøtter aktiv batteriforvarmning, er det en god idé at bruge funktionen inden opladning. Et koldt batteri kan oplades langsommere, miste mere energi og begrænse bilens regenerator. Ved at forvarme – enten automatisk via navigationssystemet eller manuelt via bilens menu – sikrer du, at opladningen sker hurtigere og mere effektivt.

Der findes biler der ikke har en direkte mulighed for at forvarme manuelt – vi kigger på jer, Tesla – men her kan et lille trick være at sætte destinationen til en lynlader som bilen identificerer som en lynlader, selv om du i virkeligheden kører til en anden lader. Eksempelvis kan du sætte destinationen til en Tesla lader selv om du så kører til en Clever lader i nærheden. Det er lidt omstændeligt fordi du så eventuelt skal bruge telefonen til at vise vej imens – men det kan betyde forskellen på om du lader med 250kW eller 150kW når du sætter stikket i – så det kan godt betale sig.

Brug Eco-tilstand og begræns nogle af de strømkrævende funktioner

Eco-tilstand findes i de fleste elbiler (Den kan hedde noget andet) og begrænser automatisk enkelte systemer, så energiforbruget falder. Det betyder typisk, at accelerationen dæmpes en smule, og at klimaanlægget bruger mindre strøm. Varme i rat og sæder bruger i øvrigt langt mindre energi end at varme hele kabinen op, så det kan betale sig at skrue et par grader ned på klimaanlægget og bruge sædevarmen i stedet, selv om det virker lidt fjollet.

Selv små justeringer kan sammenlagt give flere kilometers ekstra rækkevidde.

Gør din bil vinterklar

Mange klassiske vintertips til benzin- og dieselbiler gælder også for elbiler. Fjern unødigt udstyr fra bagagerummet, sørg for korrekt dæktryk, og undgå pludselig acceleration, der bruger unødvendigt meget energi. Brug af cruise control på motorvej kan også hjælpe med at holde et stabilt forbrug.

De fleste elbiler viser realtidsforbrug på skærmen, så du kan se præcis, hvordan dine vaner påvirker rækkevidden – især nyttigt på længere vinterture.

Let foden fra speederen

Nogle vil kalde det et godt råd generelt, men om vinteren giver det endnu mere mening at holde hastigheden lidt under hvad du måske egentlig har lyst til. I hvert fald hvis du ikke har lyst til at bruge alt for længe på en Burger King i Fredericia. 10 km/t mindre kan betyde at du slipper for det ekstra ladestop, hvilket især i nærheden af juletid hvor der er kø til laderne virkelig kan være tidsbesparende. Så tænk over, hvilken hastighed du vil køre med på motorvejen.

Glidende acceleration, tidlig opbremsning og god afstand til forankørende gør ikke kun vinterkørslen tryggere – det giver også mere regenerativ bremsning og dermed mere energi tilbage på batteriet. På glatte veje er det desuden en langt mere stabil og sikker kørestil.

Planlæg opladning på offentlige ladere i god tid

Om vinteren bliver offentlige ladere ofte ekstra belastede, især omkring weekender og op til jul. Hvis du skal på en længere tur, kan det derfor betale sig at tjekke ruten på forhånd og udpege alternative steder at lade, så du ikke står i frostvejr og venter på en ledig stander. Ladenettet i Danmark er efterhånden så godt udbygget, at der altid er et alternativ. Du kan også overveje, om du vil spare 50kr. ved at vente en halv time på at den lader du har på ”abonnement” bliver fri – eller du hellere vil køre over til en lader hvor du godt nok skal betale, men til gengæld sparer ventetiden. De færreste har en timeløn på 100 kr. så det kan måske godt betale sig at æde en lille regning for at kunne nå hjem frem for at holde i kulden og vente.

Vær forberedt på vinterens værste scenarier

Skal du på længere vintertur, kan et par minutters forberedelse gøre en stor forskel. Læg et tæppe, en jakke, lidt mad og en lille skovl i bagagerummet – det fylder næsten ingenting, men er guld værd, hvis du pludselig sidder fast i sne eller må vente længe på assistance.

Det giver også mening at gå efter en højere opladningsprocent end om sommeren, især hvis der varsles kraftigt snevejr eller risiko for strømafbrydelser.

Her er 8 tips til bedre vinterrækkevidde og ydeevne i din elbil